**Timpul cu solzi de pește**

*Angi Cristea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

am trimis dragostea în exil

pe magica insulă a lui Ovidiu

unde soarele crește mai sus cu o octavă

iar răsăriturile sunt atât de cuminți

încât sparg valurile cu liniștea lor

dragostei mele i se deschid scoicile

are reflux ca o mare agitată

din nisipuri dragostea această urcă spre soare

construiește la infinit castele

în timp ce orizontul îi sângerează în palme

cu gust de sare și singurătăți

voi mai primi din exil culorile nopții

/curcubeul acela scris pe portativ /

voi mai sorbi absența ta gravata pe iriși?

se scurge timpul ca niște cozi de șobolani de apă

lent tot mai lent pe pământul umed

în adâncurile mării s-au retras bancuri de pești

iar delfinii sar în larg jucându-se cu singurătatea

ca o minge de foc

pe insula lui Ovidiu dragostea sapă cu ghearele

în poeme care își prind aripile

de lumină

iar insula devine tot mai mică pentru

soarele care crește din mare

și dispare în cer

suflet însingurat între ape